SMPC ปิดตลาดพุ่งเกือบ 13% ลุ้นกำไร Q3-Q4 เติบโตโดดเด่น
SMPC ปิดตลาดพุ่งเกือบ 13% เก็งกำไร Q3-Q4 เติบโตโดดเด่น โดยราคาหุ้นอยู่ที่ 6.65 บ. บวก 0.75 บ. หรือ 12.71% สูงสุดที่ 6.75 บ. ต่ำสุดที่ 6 บ. มูลค่าซื้อขายที่ 309.96 ลบ.
26 ต.ค. 2558

ผู้สื่อข่าวรายงานว่า ราคาหุ้นบริษัท สหมิตรถังแก๊ส จำกัด (มหาชน) หรือ SMPC ปิดตลาดวันนี้ราคาอยู่ที่ 6.65 บาท บวก 0.75 บาท หรือ 12.71% สูงสุดที่ 6.75 บาท ต่ำสุดที่ 6 บาท มูลค่าซื้อขายที่ 309.96ล้านบาท ขณะที่ดัชนีตลาดหุ้นไทยโดยรวมบวก 0.57%
บล.เคทีบี (ประเทศไทย) ระบุในบทวิเคราะห์ (26 ต.ค.) คาดว่ากำไรปกติของ SMPC ในไตรมาส 3 ปี 58 เริ่มกลับมาเด่นมีกำไร 85 ล้านบาท เพิ่มขึ้น 86% จากไตรมาสก่อนแต่ลดลง 25% จากปีก่อน โดยกำไรปกติที่คาดว่าเติบโตจากไตรมาสก่อนโดดเด่น เป็นผลจากปริมาณการจำหน่ายถังแก๊สที่เพิ่มขึ้น อีกทั้งคาดกำไรปกติไตรมาส 4 ปี 58 ยังดีต่อเนื่อง และจะเป็นจุดสูงสุดของปี
ทั้งนี้ประเมินราคาเป้าหมายปี 2559 ที่ 8 บาท ด้วย PER 12.5 เท่า สูงกว่าค่าเฉลี่ยในอดีตที่ 11.5 เท่า จากแนวโน้มผลการดำเนินงานปกติที่เด่นขึ้น และคาดอัตราผลตอบแทนจากเงินปันผลต่อปียังน่าสนใจราว 6% ต่อปี แนะนำ ซื้อ